《连夜不寐因成苦调》
清代·戴亨

玄冥作重阴，惨雪纷扬播。冽冽交树风，凛凛侵书舍。

侧闻煖寒交，欢歌动四座。歌声遏行云，欢呼累长夜。

顾影自生怜，终宵不能卧。万感结愁肠，默默对书坐。

出处两无能，生涯日趋下。忆昨返家门，妻孥令我怕。

悴憔非人形，悬鹑仅掩胯。战慄向我言，口噤艰出话。

室内静炊烟，盎底积尘堁。绕膝黄口儿，苦道腹饥饿。

哀哀哭叫娘，顿足裂衣破。相顾正徬徨，高呼索租课。

婉语丐迟期，嗔怒杂嫚骂。身贫世所欺，非关性怯懦。

此境谁能堪，听者足惊讶。皇天岂不仁，我独遭坎坷。

年衰悲道穷，八口任难卸。炎凉迥分途，馀光耻相借。

逼处实在兹，展转增摧挫。东方日不明，歌钟且未罢。

安得酒如渑，沈湎纵交斝。既令百情远，又令磈礧化。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。